Պրոֆեսոր Աբրահամյանի հավաքածուն առանձին ուսումնասիրության, ինչպես նաև առանձին զրույցի թեմա է: Սիրով ու բացառիկ ճաշակով ստեղծված հավաքածուն 1979 թ. պրոֆեսորը նվիրեց Երևանին, որն էլ հետագայում դարձավ Հայաստանում Ռուսական թանգարանի էքսպոզիցիայի հիմքը. «Ես ցանկանում եմ, որ որքան հնարավոր է շատ մարդ տեսնի սա ու մասնակից լինի այս ողջ գեղեցկությանը: Գիտեմ, թե ինչպես են Հայաստանում սիրում ու գնահատում գեղարվեստը: Եվ հենց այդ պատճառով էլ իմ հավաքածուն կտակում եմ Երևանին»,- ասաց այն ժամանակ Արամ Յակովլևիչը: